**Έκθεση της Κοινοβουλευτικής Επιτροπής Νομικών, Δικαιοσύνης και Δημοσίας Τάξεως για το νομοσχέδιο «Ο περί Δημόσιας Υπηρεσίας (Τροποποιητικός) (Αρ. 3) Νόμος του 2021»**

**Παρόντες:**

 Φωτεινή Τσιρίδου, αναπλ. πρόεδρος Πανίκος Λεωνίδου

 Άριστος Δαμιανού Σωτήρης Ιωάννου

 Ανδρέας Πασιουρτίδης Χαράλαμπος Θεοπέμπτου

Η Κοινοβουλευτική Επιτροπή Νομικών, Δικαιοσύνης και Δημοσίας Τάξεως μελέτησε το πιο πάνω νομοσχέδιο σε τέσσερις συνεδρίες της, οι οποίες πραγματοποιήθηκαν στις 2 Μαρτίου 2022 και στις 7, 14 και την 21η Ιουνίου 2023. Στο πλαίσιο των συνεδριάσεων της επιτροπής κλήθηκαν και παρευρέθηκαν ενώπιόν της εκπρόσωποι του Τμήματος Δημόσιας Διοίκησης και Προσωπικού του Υπουργείου Οικονομικών, της Νομικής Υπηρεσίας της Δημοκρατίας, του Γραφείου της Επιτρόπου Διοικήσεως και Προστασίας Ανθρωπίνων Δικαιωμάτων, της Παγκύπριας Συντεχνίας Δημοσίων Υπαλλήλων (ΠΑΣΥΔΥ), της Ανεξάρτητης Συντεχνίας Δημοσίων Υπαλλήλων Κύπρου (ΑΣΔΥΚ) και της Παγκύπριας Συντεχνίας ΙΣΟΤΗΤΑ.

Σημειώνεται ότι στο στάδιο της συζήτησης του νομοσχεδίου παρευρέθηκαν επίσης ο πρόεδρος της επιτροπής κ. Νίκος Τορναρίτης και τα μέλη της κ. Νίκος Γεωργίου και Κωστής Ευσταθίου.

Σκοπός του νομοσχεδίου, ως αυτό αρχικά κατατέθηκε, είναι η τροποποίηση του περί Δημόσιας Υπηρεσίας Νόμου, ώστε να προβλέπεται διευκρινιστικά ότι στα πειθαρχικά παραπτώματα που ενέχουν έλλειψη τιμιότητας ή ηθική αισχρότητα περιλαμβάνονται η σεξουαλική παρενόχληση και η παρενόχληση λόγω φύλου.

Ειδικότερα, σύμφωνα με τα στοιχεία που κατατέθηκαν στην επιτροπή από το Υπουργείο Οικονομικών, η ετοιμασία και κατάθεση του νομοσχεδίου προέκυψε έπειτα από εισήγηση της Επιτρόπου Διοικήσεως και Προστασίας Ανθρωπίνων Δικαιωμάτων για τροποποίηση των σχετικών διατάξεων της βασικής νομοθεσίας που αφορούν στα πειθαρχικά παραπτώματα των δημόσιων υπαλλήλων, ώστε να περιληφθούν σε αυτά ως ξεχωριστά παραπτώματα η σεξουαλική παρενόχληση και η παρενόχληση λόγω φύλου και να καθοριστεί διαφορετική διαδικασία διερεύνησης αυτών.

Ωστόσο, σύμφωνα με τα ίδια στοιχεία, παρ’ όλο που η σχετική εισήγηση για τροποποίηση των διατάξεων που αφορούν στα πειθαρχικά παραπτώματα των δημόσιων υπαλλήλων κρίθηκε δικαιολογημένη ως μέτρο πρόληψης περιστατικών σεξουαλικής παρενόχλησης και παρενόχλησης λόγω φύλου, καθώς και προώθησης της ισότητας των φύλων στην απασχόληση, το Υπουργείο Οικονομικών έκρινε ορθότερο αφενός η σεξουαλική παρενόχληση και η παρενόχληση λόγω φύλου να περιληφθούν διευκρινιστικά στα πειθαρχικά παραπτώματα των δημόσιων υπαλλήλων που ενέχουν έλλειψη τιμιότητας ή ηθική αισχρότητα, αντί ως αυτοτελή πειθαρχικά παραπτώματα, και αφετέρου να μην προβλέπεται διαφορετική διαδικασία διερεύνησης των εν λόγω παραπτωμάτων, καθότι το υφιστάμενο νομικό πλαίσιο είναι επαρκές και παρέχει τις αναγκαίες ασφαλιστικές δικλίδες προστασίας τόσο του καταγγέλλοντος όσο και του καταγγελλομένου. Συναφώς, το υπό συζήτηση νομοσχέδιο ετοιμάστηκε και κατατέθηκε στη Βουλή σύμφωνα με τα πιο πάνω.

Στο πλαίσιο της συζήτησης, η επιτροπή, παρ’ όλο που συμφώνησε με τους σκοπούς και τις επιδιώξεις των προτεινόμενων ρυθμίσεων, εξέφρασε προβληματισμούς, καθότι η σεξουαλική παρενόχληση και η παρενόχληση λόγω φύλου εμπίπτουν στην έννοια των παραπτωμάτων που ενέχουν έλλειψη τιμιότητας ή ηθική αισχρότητα, και ως εκ τούτου ζήτησε από τους εμπλεκόμενους φορείς όπως επανεξετάσουν την αναγκαιότητα της προτεινόμενης τροποποίησης.

Υπό το φως των πιο πάνω προβληματισμών, η Διευθύντρια του Τμήματος Δημόσιας Διοίκησης και Προσωπικού με επιστολή της, ημερομηνίας 7 Μαρτίου 2023, ενημέρωσε την επιτροπή ότι, στο πλαίσιο συνάντησης που πραγματοποίησε το Τμήμα Δημόσιας Διοίκησης και Προσωπικού με την Επιτροπή Δημόσιας Υπηρεσίας (ΕΔΥ) σχετικά με τις προτεινόμενες ρυθμίσεις, η ΕΔΥ ανέφερε ότι, παρ’ όλο που δεν προκρίνεται η ενδεικτική απαρίθμηση συμπεριφορών που εμπίπτουν στην έννοια των πειθαρχικών παραπτωμάτων τα οποία ενέχουν έλλειψη τιμιότητας ή ηθική αισχρότητα, δεν ενίσταται στις προτεινόμενες ρυθμίσεις, καθότι αυτές δεν φαίνεται να επηρεάζουν την ουσία ή το διαδικαστικό μέρος μίας πειθαρχικής έρευνας.

Περαιτέρω, στην ίδια επιστολή σημειώνεται ότι, στο πλαίσιο συνάντησης που πραγματοποίησε το Τμήμα Δημόσιας Διοίκησης και Προσωπικού με την Επίτροπο Διοικήσεως και Ανθρωπίνων Δικαιωμάτων και με εκπρόσωπο της Νομικής Υπηρεσίας της Δημοκρατίας, η επίτροπος υπογράμμισε εκ νέου την ανάγκη ψήφισης των προτεινόμενων ρυθμίσεων, σημειώνοντας παράλληλα την ανάγκη λήψης επαρκών μέτρων, ώστε να διασφαλιστεί ότι οι ερευνώντες λειτουργοί θα τυγχάνουν επαρκούς εκπαίδευσης σχετικά με την ιδιάζουσα φύση των πειθαρχικών παραπτωμάτων της σεξουαλικής παρενόχλησης και της παρενόχλησης λόγω φύλου. Πρόσθετα, η Διευθύντρια σημειώνει στην επιστολή της ότι στο πλαίσιο της ίδιας συνάντησης η εκπρόσωπος της Νομικής Υπηρεσίας της Δημοκρατίας ανέφερε ότι, κατόπιν σχετικής μελέτης του θέματος, δεν φαίνεται να προκύπτει οποιοδήποτε νομικό κώλυμα σε περίπτωση ψήφισης του νομοσχεδίου σε νόμο.

Στο πλαίσιο της περαιτέρω εξέτασης του νομοσχεδίου ενώπιον της επιτροπής, η εκπρόσωπος του Γραφείου της Επιτρόπου Διοικήσεως και Προστασίας Ανθρωπίνων Δικαιωμάτων ενημέρωσε την επιτροπή ότι η αρχική εισήγηση της επιτρόπου ήταν ο καθορισμός των εν λόγω πειθαρχικών παραπτωμάτων ως αυτοτελών πειθαρχικών παραπτωμάτων, καθότι αυτά εμπίπτουν στα αδικήματα έμφυλης βίας. Ειδικότερα, η εκπρόσωπος σημείωσε ότι με την ως άνω αναφερόμενη εισήγηση αφενός δίδεται στην κοινωνία το μήνυμα της μηδενικής ανοχής στη σεξουαλική παρενόχληση και στην παρενόχληση λόγω φύλου, ώστε να ενθαρρυνθούν τα θύματα να προβαίνουν σε καταγγελίες και να καθοδηγείται με καλύτερο τρόπο ο ερευνών λειτουργός της ΕΔΥ κατά τη διερεύνηση τέτοιων συμπεριφορών, και αφετέρου καθίσταται εφικτή η καταγραφή των εν λόγω πειθαρχικών παραπτωμάτων για στατιστικούς λόγους.

Υπό το φως των πιο πάνω και στη βάση των επιφυλάξεων που εκφράστηκαν από μέλη της επιτροπής σχετικά με τη διατύπωση των προτεινόμενων ρυθμίσεων από νομοτεχνικής απόψεως, η επιτροπή, με τη σύμφωνη γνώμη του Υπουργείου Οικονομικών, αποφάσισε όπως τροποποιήσει τις προτεινόμενες ρυθμίσεις, ώστε η σεξουαλική παρενόχληση ή η παρενόχληση να στοιχειοθετηθούν ως αυτοτελή πειθαρχικά παραπτώματα των δημόσιων υπαλλήλων, αντί να περιληφθούν διευκρινιστικά στη διάταξη που προβλέπονται τα πειθαρχικά παραπτώματα που ενέχουν έλλειψη τιμιότητας ή ηθική αισχρότητα.

Σημειώνεται ότι η εκπρόσωπος της Νομικής Υπηρεσίας της Δημοκρατίας, απαντώντας σε σχετικό ερώτημα μέλους της επιτροπής, σημείωσε ότι οι ως άνω αναφερόμενες τροποποιήσεις επί του κειμένου του υπό εξέταση νομοσχεδίου δεν φαίνεται να επηρεάζουν δυσμενώς σχετική διάταξη της βασικής νομοθεσίας, που προβλέπει πειθαρχική διαδικασία, σε περίπτωση κατά την οποία δημόσιος υπάλληλος καταδικαστεί για αδίκημα πoυ εvέχει έλλειψη τιμιότητας ή ηθική αισχρότητα, καθότι για τον χαρακτηρισμό του τελούμενου αδικήματος ως αδικήματος που ενέχει έλλειψη τιμιότητας ή ηθική αισχρότητα λαμβάνεται σχετική γνωμοδότηση του Γενικού Εισαγγελέα της Δημοκρατίας.

Η Κοινοβουλευτική Επιτροπή Νομικών, Δικαιοσύνης και Δημοσίας Τάξεως, αφού έλαβε υπόψη όλα όσα τέθηκαν ενώπιόν της και αφού προέβη στις απαραίτητες νομοτεχνικές διορθώσεις, ομόφωνα εισηγείται στην ολομέλεια του σώματος την ψήφιση του νομοσχεδίου σε νόμο.

Σημειώνεται ότι, σε περίπτωση ψήφισης του νομοσχεδίου σε νόμο, θα τροποποιηθεί ο τίτλος του, ώστε να αναφέρεται ως «Ο περί Δημόσιας Υπηρεσίας (Τροποποιητικός) (Αρ. 2) Νόμος του 2023».

3 Ιουλίου 2023

Αρ. Φακ.: 23.01.062.223-2021

ΑΟΛ/ΑΦ/ΚΣ/Ελ.Π/ΡΠ